**Hajdúszoboszló Város Önkormányzata Képviselő-testületének**

**14/2018. (X. 25.) önkormányzati rendelete**

**a polgármesteri hivatal köztisztviselőit megillető juttatásokról és támogatásokról**

Hajdúszoboszló Város Önkormányzatának Képviselő-testülete (a továbbiakban: képviselő-testület) a közszolgálati tisztviselőkről szóló 2011. évi CXCIX. törvény (a továbbiakban: Kttv.) 236. § (4) bekezdésében, valamint 237. §-ában foglalt felhatalmazás alapján Magyarország Alaptörvénye 32. cikk (1) bekezdés a) pontjában meghatározott feladatkörében eljárva a következőket rendeli el:

**A rendelet hatálya**

**1. §**

1. A rendelet hatálya a képviselő-testület polgármesteri hivatalával (továbbiakban: hivatal) közszolgálati jogviszonyban álló köztisztviselőkre és az ügykezelőkre (továbbiakban: köztisztviselők) terjed ki.
2. A rendelet 4. §-ának hatálya a hivatal nyugállományú köztisztviselőire, a 3. § (1) bekezdése c) pontjának hatálya a hivatal nyugállományú köztisztviselőire is kiterjed.
3. A rendelet hatálya az 5. § kivételével – figyelemmel a Kttv. 225/L. §-ára – kiterjed Hajdúszoboszló Város Önkormányzata foglalkoztatási jogviszonyban álló polgármesterére (alpolgármesterére) is.

**A köztisztviselők juttatásai**

**2. §**

1. A képviselő-testület – a Kttv. 152. §-ában foglaltak alapján – a köztisztviselők részére az alábbi juttatások nyújtását teszi lehetővé, amennyiben az éves költségvetésben e célra fedezetet biztosít:
2. lakásépítési, -vásárlási, korszerűsítési támogatás kamatmentes kölcsön formájában;
3. illetményelőleg;
4. szociális támogatás;
5. tanulmányi szerződés alapján képzési, továbbképzési támogatás, illetve nyelvtanuláshoz hozzájárulás;
6. monitorhoz éleslátást biztosító szemüveg készíttetési költségeihez hozzájárulás.
7. Az (1) bekezdésben meghatározott juttatások mértékét, feltételeit, az elbírálás és elszámolás rendjét, valamint a visszatérítés szabályait a jegyző az egységes közszolgálati szabályzatban állapítja meg.
8. A polgármester a hivatali gépkocsit (gépkocsikat) magáncélra – térítésmentesen – igénybe veheti, de az ország határain túl a tankolást maga fizeti.

**Szociális és kegyeleti támogatások**

**3. §**

1. A szociális költségvetési keretből az alábbi pénzbeli vagy természetbeni támogatások nyújthatók:
2. eseti szociális segély;
3. temetési segély;
4. kedvezményes üdültetés;
5. egyes önkormányzati szolgáltatások kedvezményes igénybevétele.
6. A Kttv. 152. § (5) és (7) bekezdései alkalmazásával – a polgármester egyetértésével – a munkáltatói jogkör gyakorlója az elhunyt köztisztviselőt, elhunyt nyugállományú köztisztviselőt a közszolgálat halottjává nyilváníthatja.
7. Az elhunyt köztisztviselővel közös háztartásban élt közeli hozzátartozót – amennyiben a köztisztviselőt nem nyilvánították a közszolgálat halottjává –, kérelmére temetési segély illeti meg, amelynek összege a mindenkori illetményalap kétszerese.
8. A köztisztviselőnek házastársa (ideértve az élettársat is) és gyermeke temetési költségeihez – kérelmére – az illetményalap másfélszeresének megfelelő összegű támogatás adható. Szülő temetési költségeihez a támogatás az illetményalap 100%-a.
9. A támogatások részletes szabályait a jegyző a közszolgálati szabályzatban határozza meg.

**Nyugállományú köztisztviselők támogatása**

**4. §**

A nyugállományú köztisztviselők számára megtartott éves nyugdíjas rendezvény költségeire a képviselő-testület az éves költségvetésében fedezetet biztosít.

**Vezetői pótlék megállapítása**

**5. §**

1. A képviselő-testület a Kttv. 236. § (4) bekezdésében kapott felhatalmazás alapján vezetői illetménypótlékot biztosít a hivatalban vezetői kinevezéssel rendelkező köztisztviselői részére.
2. A pótlék mértékei:
3. főosztályvezető-helyettesi szintnek megfelelő vezetői kinevezés esetén a vezető alapilletményének 15%-a,
4. osztályvezetői szintnek megfelelő vezetői kinevezés esetén a vezető alapilletményének 10%-a.
5. Az e rendelet alapján biztosítható juttatások és támogatások pénzügyi fedezetét az önkormányzati költségvetés hivatalra vonatkozó részében kell szerepeltetni.

**Záró rendelkezések**

**6. §**

1. E rendelet 2018. október 26-án lép hatályba.
2. Hatálybalépésével egyidejűleg hatályát veszti a többször módosított, a polgármesteri hivatal köztisztviselőit megillető juttatásokról és támogatásokról szóló 13/2001. (XI. 01.) rendelet.

***Dr. Sóvágó László Dr. Korpos Szabolcs***

 ***polgármester jegyző***